कोई अभागा ही जयपुर के बाद आपकी नेकनीयती पर मोहित होने से बचा रह सकता था। मैं मानता हूं कि इन चार साल में आपने अपने इरादों को कांग्रेस की जाज़म पर उतारने में खुद कोई कोताही नहीं की है। लेकिन मैं यह भी जानता हूं कि आपके आसपास अपना कंटीला परकोटा ताने बैठे बहुत-से लोगों ने आपके पसीने को कांग्रेसी-खेत के बजाय पतनाले तक पहुंचाने के लिए भीतर-भीतर कैसी-कैसी नालियां खोद रखी हैं। जयपुर में अपने को पूरी तरह खोल कर रख देने की आपकी दरियादिली से चौकन्ने चांडालों ने कांग्रेस को मई-2014 के दिन दिखाने के लिए आपकी जैसी घेराबंदी की, उसे आप तब समझ नहीं पाए यह तो समझ में आता है। मगर उसके बाद के तीन बरस भी भला-बुरा समझने में कम पड़ गए, यह कोई कैसे समझे?